A "Raven" altípust az "El Dorado Canyon" hadműveletben vetették be először 1986-ban, a Líbia elleni megtorló hadműveletekben. Később a "Just Cause" hadműveletben, Panamában szerepelt 1989-ben, majd két évvel később, 1991-ben a Perzsa-öböl térségében alkalmazták a "Desert Storm" hadműveletben. A nyitó napon, 1991. január 17-én egy EF–111A (legénysége: "James Denton" és "Brent „Brandini” Brandon" századosok) intenzív manőverekkel a földbe vezette az Iraki Légierő egyik Mirage F.1 típusú gépét, ezzel elérve a típus első és egyetlen „légi győzelmét” (valószínűleg a repülőszázad viseli a címet). A gépek az 1990-es évek elején a Deny Flight és Deliberate Force hadműveletek segítésére az olaszországi Aviano-ba települtek.